Medicii de familie pot acorda direct 7 zile de concediu medical doar pentru o serie de afecțiuni, pentru un episod de boală. Potrivit unui ordin comun al ministrului Sănătății și al președintelui Casei Naționale de Asigurări de Sănătate, după cele 7 zile, concediul medical poate fi prelungit numai de medicul specialist.
Ordinul pentru modificarea Normelor de aplicare a prevederilor Ordonanței de urgență a Guvernului nr. 158/2005 privind concediile și indemnizațiile de asigurări sociale de sănătate,
aprobate prin Ordinul ministrului sănătății și al președintelui Casei Naționale de Asigurări de Sănătate nr. 15/2018/1.311/2017, a fost publicat pe 7 mai în Monitorul Oficial.
Bolile pentru care medicii de familie pot acorda concediu medical pentru 7 zile
Potrivit ordinului, medicii de familie au dreptul de a elibera certificate de concediu medical pentru incapacitate temporară de muncă cu durata de cel mult 7 zile calendaristice, pentru un episod de boală, în cel puțin două etape, din care prima etapă este de maximum 4 zile calendaristice, cu excepția incapacității temporare de muncă a persoanelor asigurate determinate de bolile infectocontagioase din grupa A și a incapacității temporare de muncă a persoanelor asigurate pentru care a fost instituită măsura izolării, potrivit Legii nr. 136/2020.
Conform normelor, în cazul menținerii incapacității temporare de muncă pentru aceeași afecțiune, concediul medical se poate prelungi de către medicul curant din ambulatoriul de specialitate sau spital, în caz de internare, în etape succesive de maximum 30/31 de zile calendaristice, cu respectarea duratelor de acordare, socotite de la prima zi de îmbolnăvire.
Durata cumulată a concediilor medicale acordate de medicul de familie pentru un asigurat pentru incapacitate temporară de muncă nu poate depăși 28 de zile calendaristice în ultimul an, socotite de la prima zi de îmbolnăvire, indiferent de cauza acesteia.
După totalizarea a 28 de zile calendaristice acordate de către medicul de familie, eliberarea certificatelor de concediu medical se va face numai de către medicul curant din ambulatoriul de specialitate sau din spital, în caz de internare, cu încadrarea în duratele maxime prevăzute de lege.
Care sunt bolile pentru care se acordă 7 zile de concediu medical
Potrivit Hotărârii nr. 423/2020 pentru aprobarea Listei cuprinzând urgenţele medico-chirurgicale, precum şi bolile infectocontagioase din grupa A, pentru care asiguraţii beneficiază de indemnizaţie pentru incapacitate temporară de muncă, fără îndeplinirea condiţiei de stagiu de asigurare, bolile infectocontagioase din grupa A sunt următoarele:
- amibiaza (dizenterie amibiană);
- antraxul;
- bruceloza;
- difteria;
- febra butonoasă;
- febra galbenă;
- febrele paratifoide A, B, C;
- febra Q;
- febra recurentă;
- febra tifoidă;
- filarioza, dracunculoza;
- hepatita virală acută;
- holera;
- infecţia gonococică;
- infecţia HIV;
- leishmaniozele;
- lepra;
- leptospiroza;
- limfogranulomatoza inghinală benignă;
- malaria;
- meningita meningococică şi meningococemia;
- morva, melioidoza;
- ciuma;
- poliomielita şi alte neuroviroze paralitice;
- psitacoza-ornitoza;
- rabia;
- scarlatina;
- sifilisul;
- şancrul moale;
- tetanosul;
- tifosul exantematic;
- tuberculoza (toate formele şi localizările);
- tularemia;
- tusea convulsivă;
- COVID-19.
Urmăriți Alba24.ro și pe Google News
Dacă ți-a plăcut articolul: